
Om Bops – Brottsoffer- och personsäkerhetsverksamheten

Når andre beskyttelsestiltak ikke anses som tilstrekkelige, kan det være behov for spesialisert personsikkerhetsarbeid. I slike tilfeller brukes de mest inngripende beskyttelsestiltakene.

Målet er å ivareta rettsprosessen og å være en del av arbeidet mot organisert kriminalitet.

I første omgang utføres det særskilt personsikkerhetsarbeid for vitner, informanter, ansatte i rettsvesenet eller deres pårørende.


«Nattkullen er den eneste bydelen i Sverige som har en psykisk lidelse.»

Johan Spaak, direktør for Bops

Hageby, Norrköping

Februar

«Drep dem nå! Drep alle jævla sharmutas!» skriker en mørk stemme.

Lio Stolt rekker akkurat å se opp fra pepperonipizzaen før hun mister bestikket. Hun slutter å tygge, og magen blir kald. Store øyne følger fem slanke, svartkledde menn med luer ned til øynene og buffer trukket opp over munn og nese. De stormer inn i restauranten, snubler nesten over hverandre. Strømmer inn som en tsunami av vanvittig, morderisk vold.

Stopper rett innenfor inngangen.

Nei!

Hun snur seg mot den innerste delen av restauranten. Ser på den andre gjengen, som like rasende reiser seg så de slitte trestolene velter. De velter bordene som beskyttelse. Trekker våpnene sine. Pizzabakeren forsvinner ut av syne bak disken. To gjester ved et bord ved siden av inngangen skriker høyt.

Lyset er for sterkt. Man kan se alt. Lio vil ikke se alt.

Ser mot toalettet, der pappa er.

Ser på kaoset igjen.

Det er som en film på Netflix, men Lio er vant til at det smeller, selv om hun bare er fjorten år.

Idet de første skuddene smeller inne på pizzeriaen, kaster Lio seg under bordet mens glasset med Fanta eksploderer og kuler smeller inn i ryggstøet på stolen hun nettopp satt på.

Skuddene og skrikene av både smerte og dødsangst er forferdelige. Gjør vondt i ørene og i sjelen. Lio blir liggende flatt mot gulvet, pulsen hennes raser som i en stresset spissmus og brusen drypper fra bordet.

Hun holder pusten, men kan ikke la være å se, selv om hun ikke vil.

Menn som dukker og skyter. Skyter og dukker. Vinduer knuses, og folk skriker mens glasskårene regner ned over dem.

Robban, som egentlig heter Roble og går i klassen til Lio når han er på skolen, faller på gulvet, tar seg til magen og blør voldsomt. Han er bestevenn med Mio, som hun er forelsket i.

Robban ser på henne med vidåpne øyne. Han prøver å unnslippe døden. Prøver å krype mot henne, og Lio strekker ut en hånd, men hun vil ikke forlate det lille hun har av beskyttelse.

«Lio», hveser han, og det blør ut av munnen hans. Han griper etter hånden hennes, og de tar tak i hverandre.

Lio trekker desperat, så hardt hun kan.

Robban orker knapt å holde seg fast. Hoster opp mer blod som havner i det grusblandede smeltevannet fra folks skosåler på gulvet. Røde prikker som er livet til en gutt som forsvinner.

De holder hverandre i hånden i en umulig dragkamp mens den skarpe lukten av krutt svir i nesen.

Lio dukker da ytterligere to skudd treffer Robban i ryggen. Ser de forferdelige rykkene i kroppen hans idet kulene treffer kjøttet. Så blir han tyngre og helt stille.

Nei.

Lio slipper taket og merker at hun holder pusten. Åpner munnen, men har problemer med å få luft ned i lungene. Lukker instinktivt øynene da flere skudd smeller rundt henne og gjør glass, treverk og plast til skarpe prosjektiler.

Lio åpner øynene.

Ser Robbans tomme blikk. Han som var så snill. Blodet sprer seg fra kroppen og blander seg i virvler med Fanta og slaps på gulvet.

«Jeg fikk den lille sharmutaen!» skriker en stemme, og Lio stivner. Hun kjenner den igjen. Har hørt den i nabolaget mange ganger før.

Haadi.

Hun får vondt i ørene av alle skuddene, og hun ser at flere ligger nede. Ikke bare gjengmedlemmer fra begge sider, men også en død mor som fortsatt har den gråtende babyen sin i armene. Som hun beskyttet og reddet livet til.

En annen fyr som er eldre og ikke går på skolen hennes, faller foran bordet. Lio holder begge hendene for munnen for å unngå å skrike.

Hvis de forstår at jeg lever og at jeg vet hvem de er, dreper de meg også.

Lio er redd. Hun har sett mer vold enn de fleste fjortenåringer og må noen ganger gjøre jobber for gjengene. Hun har båret stoff i ryggsekken mellom høyblokkene et par ganger. Først fordi de tilbød penger, men i det siste fordi de sa at hun vet hva som vil skje med henne hvis hun slutter.

Men hun vil ikke lenger.

Ikke siden pappa kom tilbake til mamma og alt ble bra. Da de ble en familie igjen. Da Lio fikk gode karakterer igjen.

Pappa …

Det blir plutselig stille inne på pizzeriaen, og de overlevende fra den maskerte gjengen reiser seg. De var fem, men nå er de bare tre. En av dem blør fra armen. En annen halter, og to andre ligger på gulvet ved inngangen.

«Men fuck», sier Haadi og går bort til vennene sine, som er skutt. En av dem beveger seg. Jamrer som naboens hund, som alltid ser ut til å måtte tisse. Prøvde å spille stor og tøff mann, men i skyggen av volden har han blitt en gutt igjen.

«Mamma», trygler han.

«Unnskyld, bror», sier Haadi lavmælt og skyter sin egen kamerat i hodet. «Men du kan ikke bli en tyster.»

Nå er Lio virkelig redd. Vil at pappa skal komme og redde henne.

Nei. Haadi vet ikke at pappa er her. Hvis han gjemmer seg på toalettet, overlever han kanskje. Men hvis han kommer ut, vil Haadi skyte ham også.

Lio kjenner en jamring som er på vei opp i halsen, og svelger. Tvinger seg til å være helt stille, selv om det stormer i brystet og hodet dunker av panikk.

Haadi setter seg på huk ved siden av Antoni, som også går i klassen til Lio. Selv om han er to år eldre fordi han måtte gå sjette klasse om igjen to ganger. Antoni er som en bror for henne. Hun pleier å hjelpe ham med leksene. Han vil ikke være kriminell, men kommer sannsynligvis alltid til å være det. Han som har beskyttet Lio mot bøller og mobbere.

Ikke nå lenger.

Antoni står lent mot en søyle og har blitt skutt i magen. Hendene er fulle av blod, og han hoster.

«Wallah, julaften kom tidlig i år», sier Haadi hånlig. Den samme Haadi som er top dog i Navestad og som nettopp har kommet ut av fengsel. Som har tenkt å ta tilbake territoriet sitt. Lio skjønner med en gang at det er dette som skjer. Haadi har vært borte i to år, og i løpet av den tiden har nye folk tatt over territoriene hans og noen av folkene hans.

De burde ha visst bedre. Burde ha skjønt at Haadis hevn ville ramme dem så snart han kom ut.

Antoni biter tennene sammen, griper tak i Haadis buff med den blodige hånden sin og drar den ned.

Haadi ser forferdelig ut. Halve ansiktet er brent etter at faren hans presset ham mot en plate på komfyren fordi han ikke solgte nok. Et år senere skjøt han faren. Iallfall ifølge ryktene som har svirret rundt i Norrköping som et spøkelse for at politiet ikke skal få vite noe.

Haadi presser det svarte, motbydelige våpenet sitt mot Antonis panne. En mørk flekk sprer seg over skrittet til den sårede tenåringsgutten.

«Hils alle jomfruene», knurrer Haadi og trykker på avtrekkeren. Det er stille i sekunder som føles som dager, før han trekker opp buffen igjen. Restauranten holder pusten, og det gjør Lio også.

Haadi reiser seg.

Toalettdøren åpnes forsiktig, og Lio ser pappa sitte på huk og kikke ut, sannsynligvis fordi han tror at skytterne har gått og er bekymret for Lio.

Nei, nei, nei …

Hun vil skrike at han skal flykte, for pappa ser ikke Haadi. Ser i stedet rett på henne. De får øyekontakt et øyeblikk. Han ser lettet ut, men Lio gråter stille fordi hun skjønner hva som kommer til å skje allerede før det skjer.

Pappa løper mot Lio idet Haadi skyter ham, kroppen vrir seg, og et øyeblikk ser han overrasket ut før han faller til gulvet i det nye kuleregnet. Den svarte New York Yankees-capsen han alltid har på seg, faller av og havner under bordet. Lio holder seg for munnen så Haadi ikke kan høre at hun jamrer seg.

Tusen brennende følelser hekter seg fast i henne og drar henne gjennom helvete mens pappa dør foran øynene hennes.

Haadi går mot en jente som skjelver og holder seg for ansiktet. Han skyter henne uten videre. Hun skriker ikke engang. Blir bare stille i den altfor sterke belysningen.

Ingen vitner skal få leve.

Lio ser farens lik og vil løpe frem, krype inntil det og kjenne varmen fra ham en siste gang, men hun vet at hun ikke kan det. Hun må overleve slik at hun kan sende Haadi i fengsel. Sorgen viker plass for et plutselig sinne.

Lio legger hendene på gulvet foran seg mens Haadi snur seg mot inngangen og sier noe til en av folkene sine. En blodpøl fra et dødt gjengmedlem sprer seg som lava. Det stinker metall og Fanta.

Jeg må skynde meg.

Hun holder kvalmen tilbake, dypper hendene i blodet, gnir inn ansiktet og blander tårer, grus, smeltevann, Fanta og blod. Trekker raskt farens blodige caps under seg og gjør seg helt slapp, sammensunket på siden under bordet slik at hodet henger.

Lio spiller død.

Tenker på Antoni.

Tenker på pappa.

Hater Haadi fordi han drepte dem.

Men jeg så alt, din jævel. Jeg så det, og jeg skal vitne. Du slipper ikke unna med dette.

Lio sitter der, lukker øynene og holder pusten mens skudd etter skudd runger gjennom pizzeriaen. Hun er nøye med å ikke blunke, for det vil avsløre at hun lever. Helt til noen roper at politiet kommer.

Løpende skritt …

Biler som bråstarter …

Det blir stille …

Bare de raske hjerteslagene til en livredd spissmus kan høres.

Nattkullen, Norrtälje

Mars

Bakken rister, og Bertil Falk skjelver.

Det sies at bakken på Nattkullen stadig beveger seg fordi den ikke vil være der, og da føles det som et mindre jordskjelv.

Bertil legger hånden mot et tre, og hunden bjeffer et par ganger før den blir rolig igjen.

Han fortsetter å gå.

Bertil hører på en spennende lydbok mens han går tur med Jycken. Klokken er sju om kvelden, og et lett yr legger seg på huden hans mens han går. Det kommer på vårkveldene fra Ålands hav og smyger seg inn under klærne.

Bertil vil gå på havnepuben Galären etter spaserturen. Riktignok har han hengt der litt for mye den siste måneden, det vet han, men lengselen og ensomheten har drevet ham sammen med alle de andre single karene. Alle som hater sine ekskoner som forlot dem til fordel for en jævla storbymann med SUV og hus på landet i nærheten av Norrtälje.

Bertil har skilt seg, og fordi han er skilt, drikker han for mye. Han vet det, men hva faen. Han lever bare for hunden, føles det som.

Skjærgårdens forbannelse, tenker han og stopper småhutrende da Jycken må pisse for attende gang. Det eneste lyspunktet er at det om bare et par uker er tid for å gå over til sommertid. Bertil har nok en gang klart å komme seg gjennom den mørke delen av året.

Er det noe sted den er skikkelig mørk, så er det her på Nattkullen.

Hunden heter egentlig Figo, og Bertil hater den. Eller … han hater ikke hunden i seg selv, men han hater at den finnes. At han står her med et jævla refleksbånd og fryser, i stedet for henne.

Jycken er en blanding av schæfer og labrador og er kanskje den søteste Bertil vet om, men samtidig er den en konstant påminnelse om Nettan. Som har kastet ham fra seg som en ubrukelig gammel vott.

Det var ekskona som ville ha den fordømte hunden. Hun maste og maste til han kjøpte den til henne. Hun elsket den i en måned, men etter det var det Bertil som måtte gå alle turene. Bertil som måtte mate og vaske den. Som om Nettan var et jævla barn.

Det viste seg også at hun ikke bare hadde mistet interessen for hunden sin. Hun hadde også funnet seg en yngre mann som hun tydeligvis elsket mer enn både Bertil og Jycken.

Så de skilte seg, og hun forlot schabradoren hos ham.

«Jeg må begynne på nytt», sa hun siste gang han så henne. «Det burde du også gjøre», la hun til i en anklagende tone før hun smelte igjen døren og forsvant for godt.

Som om jeg har noe jævla valg.

De går på smale, halvveis gjengrodde stier gjennom en sliten skog øst for de gamle skrytehusene, og Bertil har knapt lagt merke til at de har havnet her. Det er Jycken som har ledet an mens han har fortapt seg i lydboken og tankene om fortiden. Han skjønner at han har gått glipp av minst et halvt kapittel og tar frem mobilen for å spole litt tilbake.

Bertil merker ikke at han snart befinner seg på det stedet i verden han alltid har forsøkt å unngå.

Det er et ondt sted.

Traumer og idioti som har ligget gjemt så lenge, men aldri helt sluppet taket.

Bertil bøyer seg ned for å knyte skolissen, legger båndet på bakken i bare et par sekunder, men så løper hunden straks av gårde med båndet etter seg som en ekstra hale.

«Men for faen», mumler han og skjærer en grimase da det stikker i ryggen idet han reiser seg. «Jycken, kom hit!»

Men hunden stopper ikke.

Bertil sukker og følger etter med bestemte skritt. Snubler i skolissene, som igjen også er løse.

«Figo!» roper han, men det er som å prøve å snakke alvor til en døv ettåring.

En tilbakestående, døv ettåring, som i tillegg er både raskere og sterkere enn deg.

Bertil banner for seg selv da han kommer frem til den utgamle, hvite kirkeruinen med biter av rødt tømmer som fortsatt henger på fasaden.

Han hiver etter pusten. Nekter å se opp på det han vet henger i trærne rundt dette stedet.

Stopper opp og skjønner knapt at han er her. Hunden må ha tatt til venstre i stedet for til høyre, slik de alltid gjør.

Faen … Hvor som helst, men ikke her.

Bertil øker farten mens luften føles trangere og giftigere. Tyngre. Full av gamle spøkelser.

«Figo», prøver han å rope, men det blir bare en hvisking.

Han ser den svarte og brune hunden i det fjerne. Bakparten svaier, og halen pisker fra side til side mens den graver seg ned i bakken. Bertil løper nærmere.

Nå vet han nøyaktig hvor han er, og kan kjenne igjen Ofelia Dragos hus selv om det ligger en halv kilometer unna.

Nei, nei, nei …

Han banner mens han kommer seg bort til Jycken, som akkurat er i ferd med å lukke kjeften om noe da Bertil får tak i båndet og rykker til. Yret kjennes kaldere mot huden nå. Jycken snur seg lykkelig rundt. Lyser stolt opp og viser frem byttet sitt.

Mellom kjevene har Jycken et bein.

Et grått og hvitt lårbein fra et menneske.

Det er vanskelig å puste.

«Slipp!» hveser han, og Jycken slipper motvillig skjelettdelen foran føttene til matfar. Tror kanskje at Bertil vil kaste den fra seg for å leke apport, og gir fra seg et kort, oppmuntrende bjeff.

Kom igjen. Kast da!

Alle hårene på kroppen reiser seg, som om de prøver å unnslippe både ham og stedet.

Bertil biter tennene sammen og dytter beinet ned i bakken igjen. Skyfler jord over det og ser seg vaktsomt rundt, mens Jycken bjeffer på ham og ikke skjønner hvorfor man skal grave ned en sånn skatt når man nettopp har funnet den.

Bertil flater ut bakken.

Ser seg raskt rundt.

Begynner å puste igjen.

«Kom igjen, for helvete», hvisker han og drar hunden hardt av gårde.

Noen ting må aldri komme opp til overflaten.

Særlig ikke her.

Spesielt ikke på Nattkullen.

